กฎกระทรวง ฉบับที่ 29 (พ.ศ. 2534) ออกตามความในพระราชบัญญัติควบคุมอาคาร พ.ศ. 2522  

กฎกระทรวง
ฉบับที่ ๒๙
(พ.ศ. ๒๕๓๔)
ออกตามความในพระราชบัญญัติควบคุมอาคาร
พ.ศ. ๒๕๒๒[๑]
 

อาศัยอำนาจตามความในมาตรา ๕ (๓) และมาตรา ๘ (๑๒)
แห่งพระราชบัญญัติควบคุมอาคาร พ.ศ. ๒๕๒๒
รัฐมนตรีว่าการกระทรวงมหาดไทยโดยคำแนะนำของคณะกรรมการควบคุมอาคารออกกฎกระทรวงไว้
ดังต่อไปนี้

ให้เพิ่มความต่อไปนี้เป็นวรรคสี่ของข้อ ๑ แห่งกฎกระทรวง
ฉบับที่ ๑๐ (พ.ศ. ๒๕๒๘) ออกตามความในพระราชบัญญัติควบคุมอาคาร พ.ศ. ๒๕๒๒
การขออนุญาตก่อสร้างอาคาร ดัดแปลงอาคาร รื้อถอนอาคาร หรือเคลื่อนย้ายอาคาร
ประเภทอาคารอยู่อาศัยไม่เกินสองชั้นและมีพื้นที่อาคารรวมกันไม่เกิน ๗๕ ตารางเมตร
ในเขตสุขาภิบาลและเขตองค์การบริหารส่วนจังหวัด
ซึ่งมิได้อยู่ในบริเวณพื้นที่ที่มีกฎกระทรวงออกตามความในมาตรา ๘ (๑๐)
หรือประกาศของรัฐมนตรีว่าการกระทรวงมหาดไทยหรือข้อบัญญัติท้องถิ่น ออกตามความในมาตรา
๑๓ ใช้บังคับ ให้แนบเอกสารเฉพาะที่เกี่ยวกับแผนผังบริเวณและแบบแปลนพื้นของอาคารทุกชั้นตามที่กำหนดในวรรคสองพร้อมกับคำขอ


ให้ไว้ ณ วันที่ ๖ ตุลาคม พ.ศ. ๒๕๓๔
พลเอก อิสระพงศ์ หนุนภักดี
รัฐมนตรีว่าการกระทรวงมหาดไทย
หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากกฎกระทรวง ฉบับที่ ๑๐ (พ.ศ. ๒๕๒๘) ออกตามความในพระราชบัญญัติควบคุมอาคาร
พ.ศ. ๒๕๒๒ กำหนดให้ผู้ขอรับใบอนุญาตก่อสร้างอาคาร ดัดแปลงอาคาร รื้อถอนอาคาร หรือเคลื่อนย้ายอาคาร
ต้องแนบเอกสารเกี่ยวกับแผนผังบริเวณ แบบแปลนรายการประกอบแบบแปลน และรายการคำนวณ
พร้อมกับคำขออนุญาต แต่สภาพโครงสร้างของอาคารประเภทอาคารอยู่อาศัยไม่เกินสองชั้นและมีพื้นที่อาคารรวมกันไม่เกิน
๗๕ ตารางเมตร ในเขตสุขาภิบาลและเขตองค์การบริหารส่วนจังหวัด
สมควรให้ผู้ขอรับใบอนุญาตดังกล่าวแนบเอกสารเฉพาะที่เกี่ยวกับแผนผังบริเวณและแบบแปลนพื้นของอาคารทุกชั้นพร้อมกับคำขออนุญาต จึงจำเป็นต้องออกกฎกระทรวงนี้





โชติกานต์/ปรับปรุง
๒๗
สิงหาคม ๒๕๖๓

อรญา/ตรวจ
๒๒ กันยายน
๒๕๖๓

[๑] ราชกิจจานุเบกษา
เล่ม ๑๐๘/ตอนที่ ๑๘๖/หน้า ๙๙๙/๒๔ ตุลาคม ๒๕๓๔